作者:皮日休
標題:初夏即事寄魯望
內容:夏景恬且曠，遠人疾初平。黃鳥語方熟，紫桐陰正清。廨宇有幽處，私遊無定程。歸來閉雙關，亦忘枯與榮。土室作深谷，蘚垣為幹城。俯杉突杝架，迸筍支簷楹。片石共坐穩，病鶴同喜晴。癭木四五器，筇杖一兩莖。泉為葛天味，松作羲皇聲。或看名畫徹，或吟閑詩成。忽枕素琴睡，時把仙書行。自然寡儔侶，莫說更紛爭。具區包地髓，震澤含天英。粵從三讓來，俊造紛然生。顧予客茲地，薄我皆為傖。唯有陸夫子，盡力提客卿。各負出俗才，俱懷超世情。駐我一棧車，啜君數藜羹。敲門若我訪，倒屣欣逢迎。胡餅蒸甚熟，貊盤舉尤輕。茗脆不禁炙，酒肥或難傾。掃除就藤下，移榻尋虛明。唯共陸夫子，醉與天壤並。